Rīgā, 2021.gada 1.decembrī

Daugavpils 3.vidusskolas vecākiem

Cienījamie vecāki!

Paldies jums par sniegto atbalstu izglītības iestādes, izglītības programmu akreditācijā un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Daugavpils 3.vidusskola un tās īstenotās izglītības programmas *Pamatizglītības mazākumtautību programma, Pamatizglītības matemātikas, dabaszinību un tehnikas virziena mazākumtautību programma, Vispārējās vidējās izglītības programma, Vispārējās vidējās izglītības vispārizglītojošā programma* un *Vispārējās vidējās izglītības matemātikas, dabaszinību un tehnikas virziena programma* ir akreditējamas uz 6 gadiem, apliecinot, ka šo programmu īstenošana atbilst pamatā optimālam kvalitātes līmenim. Savukārt direktora darbs tiek vērtēts ar kvalitātes līmeni “labi”, tādējādi atzīstot, ka direktors ievieš pārmaiņas un tikpat aktīvi arī nākamajos gados izglītības iestādes vadībai ir jāturpina darbs, ieviešot nākamās pārmaiņas, ņemot vērā pilsētā un valstī izvirzītās izglītības attīstības prioritātes un mērķus.

Daugavpils 3.vidusskolas stiprās puses ir labvēlīga multikulturālā vide, kā arī tiek īstenota produktīva sadarbība ar augstskolām, nodrošinot izglītojamajiem pieeju mūsdienīgām laboratorijām, kas veicina veiksmīgu tālāku karjeras izglītību, kā arī tiek īstenota veiksmīga sadarbību ar ārējiem partneriem, pašvaldības struktūrām, ar dažādām institūcijām pilsētā un valstī. Vēlamies atzīmēt arī vadības komandas saskaņotu rīcību, saprotamu pienākumu un atbildības jomu sadali, kas nodrošina efektīvu procesu pārvaldību, visu iesaistīto pušu izpratni par skolas darbību. Skolas kolektīvs saskata savas attīstības iespējas, kuras balstās uz pašvērtēšanas rezultātā iegūtiem datiem.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas ar direktoru, vietniekiem, pedagogiem, pašvaldības pārstāvjiem, vecākiem, izglītības iestādes padomi, atbalsta personālu.
2. 4 mācību stundu vērošana attālināti.
3. Atgriezeniskās saites sniegšana skolotājam par 2 vērotajām mācību stundām (attālināti).
4. Situāciju analīze (attālināti) par pedagoģijas, skolvadības un izglītības iestādes aktuālās darbības jautājumiem.
5. Skolas virtuāla apskate kopā ar direktoru.
6. Dokumentu izpēte (skolas pašnovērtējuma ziņojums, skolas attīstības plānošanas dokuments, vērtēšanas kārtība, e-klase, audzināšanas darba prioritātes trīs gadiem un to izvērtējums).
7. Tīmekļa vietnes <http://www.daug3vsk.lv/> informācijas izpēte.

Kā svarīgāko turpmākajos gados veicamo darbu akreditācijas ekspertu komisija ir noteikusi skolai sadarbībā ar pašvaldību izstrādāt skolas turpmākās attīstības plānošanas dokumentu, tajā iekļaujot risinājumu par sākumskolas telpu un aprīkojuma pilnveidi. Skolotājiem ir jāizstrādā un jāīsteno vienotus darba temata un formatīvā vērtējuma kritērijus, turklāt jāaktualizē un jāpilnveido vērtēšanas kārtība, paredzot izglītojamajiem iespēju tēmas noslēguma pārbaudes darbu vērtējumu uzlabošanas iespējas.

Novēlu jums sekmīgu turpmāko sadarbību ar izglītības iestādes vadību un pedagogiem!

Akreditācijas ekspertu komisijas vadītāja Inita Ozoliņa